1. Úvod

V súvislosti s vystúpením Spojeného kráľovstva z Únie zvyšných 27 členských štátov, ktoré sa zišli popri zasadnutí Rady, vybralo ako nové sídlo Európskeho orgánu pre bankovníctvo (EBA) Paríž, Francúzsko .

Umiestnenie sídla EBA je uvedené v článku 7 nariadenia o zriadení EBA (nariadenie o EBA), ktoré sa preto muselo zmeniť , s cieľom presunúť sídlo z Londýna do Paríža. Okrem zmeny umiestnenia sídla sa zmenou nariadenia o EBA zaviedli aj určité nové požiadavky pre EBA týkajúce sa dôsledkov umiestnenia sídla, ako aj povinnosť Komisie uverejniť do 30. marca 2019 a potom každých 12 mesiacov správu o tom, ako Európsky orgán pre bankovníctvo plní tieto požiadavky.

Podľa článku 7 nariadenia o EBA: „Umiestnenie sídla orgánu pre bankovníctvo nemá vplyv na výkon jeho úloh a právomocí, na organizáciu jeho riadiacej štruktúry, prevádzku jeho hlavnej organizácie alebo na hlavné financovanie jeho činností, pričom v prípade potreby umožňuje spoločné využívanie s agentúrami Únie administratívnych podporných služieb a služieb správy zariadení, ktoré nesúvisia s hlavnými činnosťami orgánu pre bankovníctvo.“

Európsky orgán pre bankovníctvo poskytol potrebné informácie na splnenie týchto požiadaviek v oblasti podávania správ. Prvá správa bola uverejnená v roku 2019. Toto je druhá správa na základe novej povinnosti v oblasti podávania správ.

2. Dohoda o sídle EBA

Dohoda o sídle s francúzskou vládou bola podpísaná v Paríži 6. marca 2019. Orgán EBA čaká na potvrdenie ukončenia postupov požadovaných podľa francúzskeho práva na to, aby dohoda o sídle vstúpila do platnosti, čo zahŕňa aj jej ratifikáciu francúzskym parlamentom. Podpis tejto dohody nemá vplyv na činnosť a riadenie EBA.

Okrem toho, že v dohode o sídle sa zohľadňujú požiadavky Protokolu č. 7 o výsadách a imunitách Európskej únie , zavádza sa výsada pre zamestnancov, ktorí sa sťahujú z Londýna do Paríža, spočívajúca v možnosti kúpy vozidla bez dane, a to do dvanástich mesiacov od presťahovania, čo je výsada, ktorá bola poskytnutá aj zamestnancom s francúzskou štátnou príslušnosťou. Do 13. marca 2020 desať zo 175 zamestnancov, ktorí majú nárok na túto výsadu, zaregistrovalo svoje vozidlá na základe tohto oprávnenia a ďalší štyria v súčasnosti čakajú na dokončenie tohto postupu.

Táto dohoda okrem toho zaväzuje francúzsku vládu, aby sa zapojila do procesu zriadenia Európskej školy v parížskom regióne. Európska škola typu II bola otvorená v septembri 2019 v Courbevoie a v súčasnosti prechádza akreditačným procesom. Bola zriadená plnohodnotná materská škola a prvý stupeň vzdelávania pre anglickú sekciu školy; plnohodnotný druhý stupeň v anglickej sekcii však ešte nie je k dispozícii, keďže triedy sa zriaďujú postupne. Škola má zámer mať k dispozícii celý druhý stupeň do septembra 2021. Francúzska sekcia bola otvorená pre materské školy a čiastočne pre prvý stupeň. Druhý stupeň sa otvorí v septembri 2021.

Orgán EBA takisto spolupracuje s úradom protokolu francúzskeho ministerstva pre Európu a zahraničné veci a s francúzskymi colnými orgánmi na zabezpečení hladkého priebehu v súvislosti s príchodom zamestnancov a ich rodín do Francúzska, poskytnutím osobitných povolení na pobyt a uplatnením daňových výhod na EBA. Dňa 15. mája 2020 získalo osobitné povolenie na pobyt 139 zamestnancov a 67 rodinných príslušníkov.

V rámci Protokolu č. 7 o výsadách a imunitách Európskej únie sa EBA udeľuje oslobodenie od DPH pri nákupe tovaru a služieb potrebných na prevádzku orgánu. Orgán EBA predložil francúzskej vláde žiadosti o vrátenie DPH zaplatenej za tovar a služby, ktoré poskytli francúzske subjekty a za nákup cez internet, pričom žiadosti podané skôr už boli preplatené.

3. Správa a riadenie EBA, jeho operácie a plnenie úloh

Premiestnenie sídla EBA nemalo vplyv na úlohy a právomoci tohto orgánu, ani na organizáciu jeho riadiacej štruktúry, prevádzku jeho hlavnej organizácie a jeho hlavné financovanie. Orgán EBA začal plne fungovať v nových kanceláriách v Paríži od začiatku júna 2019.

Orgán EBA a Európsky orgán pre cenné papiere a trhy (ESMA) úzko koordinujú postupy verejného obstarávania. Orgán EBA sa zúčastňuje na dvoch rámcových zmluvách vyplývajúcich z postupov vedených orgánom ESMA: na poradenské služby v oblasti informačných a komunikačných technológií (IKT) a na poradenské služby v oblasti správy zariadení. Orgán ESMA takisto vyzval EBA, aby sa zúčastnil na jeho pripravovanom postupe verejného obstarávania služieb dočasných zamestnancov, ku ktorému sa EBA pripojí. Orgán ESMA sa pripojil k postupu verejného obstarávania orgánu EBA v oblasti jazykovej prípravy, pre ktoré boli rámcové zmluvy podpísané v januári 2020. Orgán EBA vyzval ESMA (a Európsky orgán pre poisťovníctvo a dôchodkové poistenie zamestnancov), aby sa pripojili k jeho pripravovanému postupu na verejné obstarávanie služieb týkajúcich sa korektúr a redakčných úprav dokumentov, v prípade ktorých sa podpísanie rámcovej zmluvy očakáva v roku 2020. Oba orgány v súčasnosti rokujú o spoločnom verejnom obstarávaní v rámci pripravovaného postupu lekárskych služieb a o viacerých ďalších postupoch v administratívnej oblasti, ktoré vzniknú v budúcnosti.

Európska komisia schválila 8. júla 2019 žiadosť európskych orgánov dohľadu týkajúcu sa finančných pravidiel s cieľom odchýliť sa od určitých ustanovení v delegovanom nariadení (EÚ) 2019/715 , aby sa mohli pripojiť k postupom verejného obstarávania, ktoré vykonáva Európska centrálna banka a Koordinačný úrad Eurosystému pre obstarávanie (EPCO). Orgán EBA pôsobí ako sprostredkovateľ medzi EPCO a ostatnými dvoma orgánmi ESA, pričom koordinuje rokovania s cieľom identifikovať a spojiť postupy verejného obstarávania, ktoré vykonáva EPCO. Orgán EIOPA pôsobí ako sprostredkovateľ s ECB.

Orgány EBA a ESMA sa zúčastňujú aj na práci siete úradníkov zodpovedných za verejné obstarávanie medzinárodných organizácií so sídlom v Paríži. Pokiaľ ide o iniciatívu ESMA, medzinárodné organizácie uvažujú aj o zriadení pravidelných stretnutí vedúcich administratívnych útvarov.

4. Závery

Na základe dostupných informácií nebolo premiestnením sídla EBA do Paríža a uvedenými administratívnymi dohodami o spolupráci s ESMA a EIOPA, ktoré nesúvisia s hlavnými činnosťami EBA, ovplyvnené plnenie úloh a uplatňovanie právomocí EBA, jeho riadiaca štruktúra, jeho hlavná organizácia ani financovanie jeho činností.